Diari Oficial de la Generalitat Valenciana


Sumari del DOGV 7277, del 20-05-2014 (2014/4462)

ORDE 5/2014, de 14 de maig, de la Conselleria d'Economia, Indústria Turisme i Ocupació, per la qual es regulen i convoquen subvencions a empreses o associacions empresarials per a finançar la impartició d'accions formatives a mida, amb compromís de contractació de persones desempleades, durant l'exercici de 2014.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7277

Data del DOGV
:   20-05-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4462


Data del document
:   14-05-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 5/2014, de 14 de maig, de la Conselleria d'Economia, Indústria Turisme i Ocupació, per la qual es regulen i convoquen subvencions a empreses o associacions empresarials per a finançar la impartició d'accions formatives a mida, amb compromís de contractació de persones desempleades, durant l'exercici de 2014. [2014/4462]  
Títol I. Regulació de les subvencions per al desenrotllament de les accions formatives   
Capítol I. Àmbit objectiu   
Article 1. Objecte   
Article 2. Entitats beneficiàries   
Article 3. Quantia màxima de la subvenció   
Capítol II. Àmbit subjectiu   
Article 4. Obligacions de les entitats beneficiàries   
Article 5. Persones destinatàries dels cursos   
Article 6. Obligacions de l'alumnat i causes d'exclusió   
Capítol III. Procediment de concessió de subvencions   
Article 7. Presentació de sol·licituds i termini   
Article 8. Documentació que ha d'acompanyar la sol·licitud   
Article 9. Projecte d'acció formativa   
Article 10. Procediment de concessió   
Article 11. Instrucció, avaluació i proposta de resolució   
Article 12. Resolució   
Article 13. Modificació de la resolució   
Capítol IV. Normes relatives a la realització dels cursos de formació   
Article 14. Subcontractació   
Article 15. Selecció de l'alumnat   
Article 16. Documentació d'inici del curs   
Article 17. Realització del curs   
Article 18. Control del desenrotllament del curs   
Article 19. Avaluació de la qualitat de la formació i certificació a l'alumnat   
Article 20. Finalització del curs   
Capítol V. Del mòdul de pràctiques professionals no laborals o formació en centres de treball (PPNL/FCT)   
Article 21. Mòdul de Pràctiques Professionals no Laborals o Formació en Centres de Treball (PPNL/FCT)   
Article 22. Requisits del centre de treball   
Article 23. Acord de col·laboració   
Article 24. Desenrotllament del mòdul de PPNL/FCT   
Capítol VI. Dels costos subvencionables   
Article 25. Costos subvencionables i criteris d'imputació   
Capítol VII. Procediment de justificació i pagament de la subvenció   
Article 26. Regles i forma de justificació   
Article 27. Pagament de les subvencions   
Article 28. Rendiments financers   
CAPÍTOL VIII. Causes de minoració i reintegrament   
Article 29. Causes de minoració o reintegrament de subvencions   
Títol II. De les ajudes a l'alumnat desempleat en concepte de transport, beques, manutenció i allotjament   
Article 30. Persones beneficiàries i terminis de presentació de sol·licituds   
Article 31. Quantia de les ajudes   
Article 32. Sol·licituds i documentació   
Article 33. Resolució   
Article 34. Pèrdua del dret a l'ajuda   
Disposicions addicionals   
Disposicions finals   
Annex I   
  
La formació professional per a l'ocupació constituïx un valor estratègic prioritari en els processos de canvi tecnològic, econòmic i social i és, per això, un instrument essencial per a l'estabilitat en l'ocupació i la cohesió social.  
La Llei 56/2003, de 16 de desembre, d'Ocupació, establix, en l'article 26, el marc legal de la formació professional per a l'ocupació, i assenyala que les accions formatives del subsistema de formació per a l'ocupació estan dirigides a l'adquisició, millora i actualització permanent de les competències i qualificacions professionals, afavorix la formació al llarg de tota la vida de la població activa i conjuga les necessitats de les persones, de les empreses, dels territoris i dels sectors productius.  
  
El Reial Decret 395/2007, de 23 de març, pel qual es regula el subsistema de formació professional per a l'ocupació, establix les distintes vies de programació i d'oferta formativa necessàries per a l'obtenció dels fins perseguits en el subsistema. En l'article 23, arreplega la programació i gestió en l'àmbit autonòmic. Una de les vies de desenrotllament de l'oferta formativa previstes és la programació d'accions formatives amb compromisos de contractació dirigits prioritàriament a persones desempleades, que es preveu expressament que seran finançades amb subvencions públiques.  
L'Orde TAS/718/2008, de 7 de març, a més de desplegar el reial decret pel que fa a la formació de l'oferta, regula les bases que han de regir la concessió de les subvencions públiques destinades a finançar la dita formació per les diferents administracions públiques en els seus respectius àmbits de gestió. En l'article 21, concreta les característiques de les accions formatives amb compromís de contractació, arreplega els requisits i els criteris específics i diferenciats per a la concessió de les ajudes destinades al seu finançament dins del marc general de la formació d'oferta del subsistema de formació professional per a l'ocupació, i destaca que les subvencions públiques destinades a finançar les programacions d'accions formatives que incloguen compromisos de contractació es concediran de forma directa, segons el procediment establit en el Reial Decret 357/2006, de 24 de març.  
  
La formació amb compromís de contractació permet unir la necessitat de l'empresa de comptar amb treballadors qualificats i adaptats a les seues formes de producció amb la busca activa d'ocupació per part dels treballadors desempleats.  
L'empresa pot, per tant, atendre les seues necessitats més immediates, determinades per l'ampliació de la seua activitat, o obrir noves línies de negoci cobrint eixa absència de personal adequat, d'una banda, i per una altra proporciona als desempleats les competències necessàries per a l'exercici d'un lloc de treball en l'empresa. Hi ha, en conseqüència, una gran vinculació entre formació i ocupació.  
Des d'este punt de vista, la formació amb compromís de contractació pot ser atractiva per a les empreses si resol i facilita la incorporació de nou personal als seus requeriments i exigències, de manera satisfactòria en el temps, adequada i sense cost afegit per a esta.  
  
El Pla Estratègic del SERVEF per al període 2014-2020 definix entre els seus objectius estratègics la millora efectiva de l'ocupabilitat dels valencians, l'increment substancial de la quantitat i la qualitat del servici a ciutadans i empreses, el creixement de les ràtios d'inserció, així com l'augment de la presència i col·laboració dels servicis públics amb els seus grups d'interés, i fixa com un dels seus objectius específics, dins d'un dels eixos entorn dels quals s'articula este pla, en concret el corresponent al Servef com a proveïdor de servicis, el de millorar la qualificació professional dels treballadors al llarg de tota la seua vida laboral i que esta responga a les necessitats dels sectors econòmics valencians presents i futurs, preveient com una de les mesures per a aconseguir una major vinculació formació-empresa l'increment de la participació d'empreses en la modalitat de formació a mida.  
  
Així doncs, atenent les anteriors consideracions, es considera convenient en estos moments arreplegar esta modalitat de desenrotllament de la formació d'oferta en una convocatòria separada de la resta de modalitats que comprenen, en l'àmbit de la Comunitat Valenciana, el programa de formació professional per a l'ocupació per a la realització d'accions formatives dirigides prioritàriament a les persones desempleades.  
En virtut del que s'exposa i fent ús de les facultats que em conferixen la Llei 5/1983, de 30 de desembre, del Consell i el Decret 194/2013, de 20 de desembre, del Consell, pel qual s'aprova el Reglament orgànic i funcional de la Conselleria d'Economia, Indústria, Turisme i Ocupació, d'acord amb Consell Valencià de Formació Professional,  
ORDENE  
  
TÍTOL I  
Regulació de les subvencions per al desenrotllament de les accions formatives  
  
CAPÍTOL I  
Àmbit objectiu  
  
Article 1. Objecte  
Esta orde té per objecte convocar subvencions destinades a la realització a la Comunitat Valenciana d'accions formatives per a l'exercici 2014, amb compromís de contractació, dirigides a persones en situació de desocupació que els proporcionen la qualificació professional per a exercir una ocupació adequada a les necessitats del mercat de treball i estimular la seua contractació laboral.  
Tindran la consideració d'accions formatives de caràcter prioritari les dirigides a tractar d'anticipar la formació al nou model productiu apostant pels sectors més innovadors. Així mateix, es consideraran accions formatives vinculades a les àrees prioritàries aquelles els continguts de les quals es corresponguen amb internacionalització de l'empresa, emprenedoria, innovació i desenrotllament tecnològic dels processos productius. Les dites accions seran les determinades com a tals en la pàgina web del SERVEF.  
  
Article 2. Entitats beneficiàries  
1. Podran ser beneficiàries de les ajudes aquelles empreses o associacions empresarials ubicades a la Comunitat Valenciana que assumisquen un compromís de contractació de com a mínim el 60 per cent de l'alumnat desempleat que haja superat amb èxit els mòduls propis de l'especialitat principal del curs. Es programaran les especialitats formatives sol·licitades, que podran ser qualsevol de les del fitxer d'especialitats formatives del Servici Públic d'Ocupació Estatal (SEPE) en situació d'alta. També es podrà elaborar conjuntament amb l'entitat proponent una nova especialitat formativa dissenyada a este efecte.  
2. Les entitats beneficiàries hauran de disposar de l'acreditació o resolució d'homologació en el moment en què es dicte la proposta de resolució de concessió de l'ajuda. No es requerirà esta condició per a les especialitats complementàries quan la seua normativa reguladora no ho exigisca expressament.  
3. Les entitats beneficiàries hauran de subscriure contractes a jornada completa de, com a mínim, sis mesos de duració o un període equivalent en cas de contractació a temps parcial, que no podrà ser inferior a mitja jornada.  
La contractació haurà d'efectuar-la l'empresa beneficiària o el grup d'empreses a què esta pertanga; en el cas de les associacions empresarials, podran efectuar-la així mateix les empreses que la integren, pertinença que s'acreditarà per mitjà d'un certificat del seu secretari o de la seua secretària.  
  
Article 3. Quantia màxima de la subvenció  
La quantia màxima de la subvenció es calcularà multiplicant el nombre d'hores pel nombre d'alumnat participant i pel corresponent mòdul econòmic de l'especialitat formativa. A estos efectes, els mòduls econòmics aplicables seran els indicats en la pàgina web del SERVEF.  
  
CAPÍTOL II  
Àmbit subjectiu  
  
Article 4. Obligacions de les entitats beneficiàries  
A més de les establides en l'article 14 de la Llei 38/2003, de 17 de novembre, General de Subvencions (d'ara en avant LGS) i la resta de la normativa aplicable, són obligacions de les entitats beneficiàries:  
a) Sotmetre's a les actuacions de comprovació, a efectuar pel SERVEF, així com a qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que els siga requerida en l'exercici de les actuacions anteriors, d'acord amb el que preveuen els articles 45 i 46 de la LGS.  
b) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte d'actuacions de comprovació i control durant un període mínim de sis anys.  
c) Acceptar la seua inclusió en la llista d'entitats beneficiàries que es publicarà d'acord amb el que preveu l'article 18.1 de la Llei 38/2003, de 17 de novembre, General de Subvencions, i donar a conéixer de forma inequívoca que es tracta d'una acció subvencionada pel SERVEF, de conformitat amb les instruccions i els models que a este efecte subministre la direcció general competent en matèria de formació professional per a l'ocupació, d'acord amb el que preveu el número 4 del mateix article.  
d) Comprovar que els participants disposen dels requisits d'accés o de les competències clau per a realitzar l'acció formativa en funció dels requeriments d'esta.  
e) Cooperar en la tramitació de les ajudes a l'alumnat.  
f) Informar l'alumnat sobre el fet que a l'acció formativa correspondrà un certificat de professionalitat (CP) o una acreditació parcial acumulable (APA).  
g) No percebre cap quantitat de l'alumnat.  
h) Trobar-se al corrent de les seues obligacions tributàries i davant de la Seguretat Social tant en la data de concessió com en la de pagament.  
i) Acreditar no ser deutora per resolució ferma de procedència de reintegrament, tant a la data de concessió com a la de pagament.  
j) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
k) Comunicar, si és el cas, la renúncia a l'execució de la subvenció concedida en un termini de 15 dies naturals des de la notificació d'esta. En cas que l'entitat no haja renunciat dins del dit termini i presente la renúncia en un termini posterior, o no execute les accions que li han sigut concedides, es considerarà com un incompliment de les obligacions establides en la convocatòria, i donarà lloc a les responsabilitats previstes en la Llei 38/2003, de 17 de novembre, General de Subvencions.  
  
  
Article 5. Persones destinatàries dels cursos  
1. Els cursos es dirigiran a persones desempleades que figuren inscrites en un servici públic d'ocupació.  
2. Amb caràcter general i sempre que complisquen els perfils requerits, tindran la consideració de col·lectius prioritaris a l'efecte de la seua participació en els cursos les dones, en especial les víctimes de violència de gènere, les persones amb discapacitat (incloent-hi la incapacitat permanent per a la professió habitual), les persones amb baixa qualificació i les persones majors de 55 anys. Es tindrà especial consideració amb les persones menors de 18 anys tutelades per la Generalitat i les majors de 18 anys que hagen estat tutelades fins a complir-la, en atenció a l'especial vulnerabilitat d'este col·lectiu i tenint en compte la importància de la formació per a la inserció en el món laboral com a actuació tendent a disminuir els factors de risc i de marginació.  
  
3. La situació laboral de l'alumnat en el moment d'incorporar-se a l'acció formativa determinarà la seua condició de persona ocupada o desempleada.  
  
Article 6. Obligacions de l'alumnat i causes d'exclusió  
1. L'alumnat està obligat a:  
a) Assistir a les classes de forma regular i contínua i seguir amb aprofitament l'acció formativa.  
b) No simultaniejar cursos de formació per a l'ocupació, encara que existisca compatibilitat horària.  
c) Autoritzar el SERVEF per a consultar la seua vida laboral, a l'efecte de control del compliment de les condicions establides en l'orde.  
2. Causes d'exclusió de l'alumnat:  
a) La falta d'aprofitament o l'obstaculització del normal desenrotllament del curs, amb el vistiplau previ del personal tècnic d'enllaç.  
  
b) Simultaniejar cursos de formació per a l'ocupació. En este cas, l'exclusió s'aplicarà als cursos a què s'haja incorporat de forma més recent.  
c) No presentar l'autorització per a consultar la vida laboral o revocar-la una vegada presentada.  
d) Incórrer en més de tres faltes d'assistència no justificades en el mes. Les faltes d'assistència justificades no computaran a estos efectes, llevat que representen més del 25 % de la duració de l'acció formativa. L'entitat impartidora de l'acció formativa farà efectiva la baixa del participant el dia lectiu següent al de la comissió de les faltes mencionades.  
  
  
CAPÍTOL III  
Procediment de concessió de subvencions  
  
Article 7. Presentació de sol·licituds i termini  
1. Les sol·licituds es presentaran en un imprés normalitzat, en les direccions territorials competents en matèria de formació professional per a l'ocupació, sense perjuí de poder presentar-les en els altres llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Així mateix podrà realitzar-se la presentació telemàtica de les sol·licituds i per a això s'accedirà al catàleg de servicis públics interactius de la Generalitat a través de ?www.tramita.gva.es- o de la web del Servef (?www.servef.es?) i se'n seleccionarà el servici corresponent. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat (?https://sede.gva.es?). En el cas de presentar un certificat digital d'una persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica.  
  
3. La sol·licitud inclourà totes les accions formatives que l'entitat interessada pretenga desenrotllar en el seu àmbit provincial.  
4. Les sol·licituds es formularan amb, almenys, un mes d'antelació a la data prevista d'inici del curs i en tot cas hauran de presentar-se amb anterioritat a l'1 d'octubre de 2014.  
  
Article 8. Documentació que ha d'acompanyar a la sol·licitud  
1. La sol·licitud s'acompanyarà en tot cas de la documentació següent, que podrà annexar-se per mitjans telemàtics, sense perjuí que puga requerir-se en determinades circumstàncies l'exhibició dels documents originals perquè siguen confrontats:  
a) Autorització expressa al SERVEF perquè comprove les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resulta alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no presta el seu consentiment, haurà d'aportar una fotocòpia del document nacional d'identitat.  
Quan es tracte d'una persona jurídica, s'haurà d'aportar, a més, la documentació acreditativa i identificativa d'esta consistent en una fotocòpia de l'escriptura de constitució/estatuts actualitzada i de l'acreditació de la inscripció en el Registre Mercantil o en el registre corresponent, així com de la targeta d'identificació fiscal i, si és el cas, poders de representació. En cas que esta haja sigut aportada anteriorment i no haja patit cap variació, només caldrà el certificat del representant legal de l'entitat acreditatiu que no s'ha produït cap canvi en la documentació identificativa de l'entitat i de la vigència del nomenament del president o de qui tinga la representació en la data de presentació de la sol·licitud.  
  
b) Dades de domiciliació bancària segons el model normalitzat i document acreditatiu de la titularitat del compte bancari.  
c) Document acreditatiu de l'últim abonament de l'Impost d'Activitats Econòmiques (IAE) o declaració responsable de la seua exempció o no-subjecció.  
d) Declaració responsable de no trobar-se en cap dels supòsits de l'article 13.2 i 3, de la LGS, segons el model normalitzat.  
e) Declaració responsable del compliment de la normativa sobre integració laboral de persones amb discapacitat o, si és el cas, l'exempció de la dita obligació, segons el que establix el Decret 279/2004, de 17 de desembre, del Consell.  
f) Projecte de les accions formatives sol·licitades.  
g) Es farà constar si el beneficiari executarà l'actuació directament o serà subcontractada amb un centre acreditat o homologat, i en este cas s'aportarà el número de cens i la resta de dades identificatives d'este, així com la documentació prevista en l'article 14.3 d'esta orde.  
  
h) S'acompanyarà la declaració d'ajudes de minimis rebudes durant els dos exercicis fiscals anteriors i durant l'exercici fiscal en curs a l'efecte de comprovar el compliment dels límits establits en el Reglament (UE) 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE de data 24 de desembre de 2013, en el qual s'establix que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals, independentment de la forma de l'ajuda, de l'objectiu o de si està finançada totalment o parcialment amb recursos d'origen comunitari. En el cas del sector del transport, la quantia no serà superior a 100.000 euros.  
  
2. Autorització al SERVEF perquè obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
No obstant això, el sol·licitant podrà denegar expressament esta autorització, i haurà d'aportar llavors els certificats que s'indiquen a continuació, i que tindran un període de validesa de sis mesos a comptar de la data de la seua expedició, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions.  
- Dels servicis territorials de la Conselleria d'Hisenda i Administració Pública, el certificat acreditatiu que el sol·licitant no té deutes de naturalesa tributària amb la Generalitat.  
  
Article 9. Projecte d'acció formativa  
El projecte d'acció formativa, que es presentarà en suport paper i CD o USB, segons el model normalitzat, arreplegarà per este orde els aspectes següents:  
a) Dades generals de l'acció formativa:  
- Codi, nom de l'especialitat i el numeral corresponent, si és el cas.  
  
- Adreça completa del lloc d'impartició, que haurà de coincidir amb el domicili homologat o acreditat, número de cens i identificació de l'aula acreditada o homologada on es projecta impartir l'acció formativa.  
- Nombre de participants.  
- Nombre d'hores, incloent-hi les corresponents a les especialitats complementàries;  
b) Compromís de contractació:  
- El compromís de contractació no podrà ser inferior al 60 per cent de les persones desempleades que superen amb èxit els mòduls propis de l'especialitat principal del curs.  
c) A més de l'especialitat principal, en cas que esta s'impartisca completament o, encara que s'impartisca parcialment, si la seua duració és de 250 hores, com a mínim, s'impartirà l'especialitat FCOO03 (inserció laboral, sensibilització mediambiental i en igualtat de gènere), que tindrà una duració de 10 hores, i serà impartida per personal docent que impartisca algun dels mòduls propis de l'especialitat principal.  
d) Quan l'especialitat principal de l'acció formativa siga de certificat de professionalitat, incloent en l'itinerari formatiu el mòdul de PPNL/FCT, s'haurà d'incloure el nom del centre o centres de treball, empresa o empreses on es realitzaran, amb expressió de la seua activitat principal, i aportar el compromís de col·laboració segons el model normalitzat que es descarregarà de la pàgina web del SERVEF.  
e) Indicació expressa que el professorat complix el perfil i els requisits previstos en el corresponent certificat de professionalitat, així com els específics referits a formadors i tutors-formadors previstos en l'Orde ESS/1897/2013, de 10 d'octubre, per la qual es desplega el Reial Decret 34/2008, de 18 de gener. Quan es tracte de formació no vinculada a certificats de professionalitat, manifestació expressa que el personal docent proposat complix els requisits mínims exigits pel programa formatiu de l'especialitat respecte del nivell acadèmic o titulació, experiència professional, si és el cas, i a més posseïx una formació metodològica de 100 hores com a mínim. L'Administració podrà sol·licitar tota la documentació acreditativa del dit perfil que estime convenient.  
  
f) Desglossament del pressupost necessari per a dur a terme l'acció formativa.  
g) Si és el cas, entitats o organismes que col·laboren en el finançament de l'acció.  
h) Proposta organitzativa.  
  
Article 10. Procediment de concessió  
Les ajudes es concediran en règim de concessió directa, de conformitat amb l'article 23.3 del Reial Decret 395/2007, de 23 de març.  
  
  
Article 11. Instrucció, avaluació i proposta de resolució  
1. La instrucció del procediment correspondrà a les direccions territorials competents en matèria de formació professional per a l'ocupació, que podran demanar a les persones sol·licitants que aporten addicionalment tota la documentació que calga per a resoldre sobre la sol·licitud, i verificaran el compliment dels requisits establits en l'annex I.  
  
2. A la vista de la documentació que es troba en l'expedient i prèvia comprovació que es complixen els esmentats requisits, emetrà una proposta de resolució, amb indicació de la capacitat de l'entitat per a impartir accions formatives.  
4. Quan l'import de la subvenció de la proposta de resolució siga inferior a la que figura en la sol·licitud presentada, es podrà sol·licitar a l'entitat beneficiària la reformulació de la seua sol·licitud en els termes establits en l'article 27 de la Llei 38/2003, de 17 de novembre.  
5. El resultat de l'avaluació estarà a disposició del Consell Valencià de Formació Professional.  
  
Article 12. Resolució  
1. Vista la proposta de l'òrgan instructor, la direcció general competent en matèria de formació professional per a l'ocupació dictarà la resolució procedent per delegació de la Direcció General del SERVEF.  
  
2. La resolució fixarà expressament l'import concedit i incorporarà les condicions, el compromís de contractació, les obligacions i les determinacions accessòries a què haja de subjectar-se l'entitat beneficiària.  
  
3. A la resolució de concessió s'acompanyarà la designació del personal tècnic d'enllaç, que actuarà com a interlocutor entre l'entitat i l'Administració, nomenat per la persona que exercisca la direcció del Servici Territorial de Formació per a l'Ocupació.  
4. El termini per a resoldre i notificar la resolució serà de sis mesos a comptar de l'endemà de la finalització del termini de presentació de sol·licituds. Transcorregut el dit termini sense que s'haja dictat i notificat una resolució expressa, la sol·licitud s'entendrà desestimada per silenci administratiu.  
5. Els expedients es resoldran a mesura que es complete la documentació i es comprove el compliment de les condicions previstes en l'orde, fins a esgotar el crèdit disponible.  
6. En cas de renúncia d'alguna de les entitats beneficiàries, el crèdit pressupostari no aplicat podrà concedir-se, sense necessitat d'una nova convocatòria, a les sol·licituds d'entitats sol·licitants següents a aquella, per ordre, i sempre que hagen completat la documentació.  
  
  
Article 13. Modificació de la resolució  
Una vegada dictada la resolució de concessió, l'entitat beneficiària podrà sol·licitar-ne la modificació. La dita modificació haurà de fonamentar-se en circumstàncies sobrevingudes durant el termini d'execució de l'activitat subvencionada i formalitzar-se amb caràcter immediat al seu succés i, en tot cas, abans de la finalització de l'esmentat termini d'execució.  
Les sol·licituds de modificació se sotmetran a l'òrgan instructor i seran resoltes per l'òrgan concedent de la subvenció. En tot cas, la modificació només podrà autoritzar-se si no danya drets de tercers.  
L'òrgan concedent haurà de dictar una resolució en què accepte o denegue la modificació proposada en el termini d'un mes des de la data en què la sol·licitud haja tingut entrada en el registre de l'òrgan competent per a la seua tramitació. Una vegada transcorregut el dit termini sense haver-se notificat una resolució expressa, la sol·licitud podrà entendre's desestimada. Les resolucions podran retrotraure els seus efectes, com a màxim, al moment de la presentació de la sol·licitud de modificació.  
  
CAPÍTOL IV  
Normes relatives a la realització dels cursos de formació  
  
Article 14. Subcontractació  
1. L'execució de les accions formatives es podrà subcontractar per una sola vegada fins al 100 per cent de la realització de l'activitat formativa amb una entitat homologada o acreditada, en els termes que preveu l'article 29 de la LGS i 68 del seu reglament. S'haurà d'aportar, si és el cas, el contracte subscrit a este efecte amb l'entitat subcontractista i la declaració responsable d'esta, segons el model normalitzat, si no s'està incurs en cap de les prohibicions de subcontractació establides en l'article 29.7 de la Llei 38/2003, de 17 de novembre, General de Subvencions.  
En tot cas, la contractació de persones físiques per a la impartició de la formació subvencionada no es considerarà subcontractació.  
2. La possibilitat de subcontractar s'entén referida, exclusivament, als supòsits en què les entitats sol·licitants no disposen de l'acreditació o resolució d'homologació en la corresponent especialitat formativa.  
  
3. Als efectes del que preveu l'article 31.3 de la Llei 38/2003, de 17 de novembre, General de Subvencions, modificada per la Llei 14/2011, d'1 de juny, de la Ciència, la Tecnologia i la Innovació, es considerarà que l'entitat beneficiària ha complit el que establix esta llei quan justifique de manera raonada que l'elecció de l'entitat proveïdora respon a criteris d'eficàcia i economia, tenint en compte el projecte a realitzar i l'àmbit en què este es desenrotlla, tal com establix la disposició addicional quinta de la Llei 43/2006, de 29 de desembre, per a la Millora del Creixement i de l'Ocupació.  
  
Article 15. Selecció de l'alumnat  
1. L'entitat beneficiària podrà seleccionar directament l'alumnat entre persones inscrites en un servici públic d'ocupació.  
2. Així mateix podrà sol·licitar del corresponent centre SERVEF d'ocupació la preselecció de l'alumnat desempleat, la qual cosa es comunicarà al personal tècnic d'enllaç. El centre SERVEF d'ocupació i l'entitat beneficiària acordaran la data de la selecció definitiva, que en tot cas es durà a terme en el termini de 15 dies naturals a comptar de la sol·licitud de preselecció.  
3. L'entitat beneficiària haurà de comptar amb personal tècnic, propi o extern, adequat per a la selecció de l'alumnat.  
4. Finalitzat el procés de selecció, s'estendrà l'acta que firmaran el responsable del procés i el representant legal de l'entitat beneficiària, on constaran les dades següents: persones preseleccionades, presentades a les proves amb el seu resultat, persones seleccionades i reserves. S'inclourà la manifestació expressa que les persones candidates seleccionades complixen els requisits formatius i professionals per a cursar amb aprofitament l'acció formativa, en els termes que preveu l'article 20 del Reial Decret 34/2008, si correspon a un certificat de professionalitat, o en el corresponent programa formatiu de l'especialitat, en cas contrari. Així mateix, quan es tracte de certificats de professionalitat, si la persona candidata no té el nivell formatiu mínim, se li hauran de realitzar les proves de competències clau que, si és el cas, corresponguen. Es deixarà constància en l'esmentada acta de totes estes incidències. En el termini de dos dies hàbils, es remetrà una còpia de l'acta al corresponent centre SERVEF d'ocupació.  
Les sol·licituds de participació de l'alumnat i la documentació relativa al procés de selecció seran custodiades per les entitats beneficiàries, que les posaran a disposició de l'Administració quan els siga requerida.  
  
5. En tot cas, l'entitat beneficiària serà la responsable de la selecció, així com de comprovar que les persones participants disposen dels requisits d'accés o de les competències clau per a realitzar l'acció formativa en funció dels requeriments d'esta.  
  
Article 16. Documentació d'inici del curs  
1. Abans d'iniciar l'acció formativa, l'entitat beneficiària haurà de comunicar de forma fefaent al personal tècnic d'enllaç la data d'inici de cada curs, amb indicació de l'horari, el lloc d'impartició, el nombre de l'alumnat que comença i la relació nominal del professorat o personal tutor, amb l'acreditació de la titulació exigida en el programa formatiu que s'inclourà en el projecte. Quan es tracte d'accions formatives vinculades a certificats de professionalitat, l'acreditació dels requisits del personal formador i tutor-formador s'ajustarà al que disposa l'article 13 del Reial Decret 34/2008, de 18 de gener, pel qual es regulen els certificats de professionalitat i l'article 29 de l'Orde ESS/1897/2013, de 10 d'octubre, que el desplega.  
  
2. No podrà iniciar-se cap curs que tinga com a finalitat donar accés a carnets professionals o altres activitats o professions regulades sense comptar prèviament amb la pertinent autorització administrativa, quan siga preceptiva, d'acord amb la normativa corresponent.  
3. En el termini de 10 dies naturals des de l'inici del curs, l'entitat beneficiària remetrà al Servici Territorial de Formació per a l'Ocupació la documentació següent:  
a) L'acta de selecció, en un model normalitzat, en la qual, entre altres qüestions, es detallaran les actuacions realitzades en el procés de selecció de l'alumnat.  
b) La relació i la situació laboral de l'alumnat que inicia l'acció, el número de la qual no podrà ser inferior a la mitat del que establix la resolució de concessió ni sobrepassar el nombre previst en aquella.  
c) S'haurà de disposar d'una pòlissa d'assegurança d'accident, amb caràcter previ a l'inici de l'acció formativa, que s'ajustarà tant al període de duració teoricopràctic de l'acció formativa com al seu horari diari, i haurà de cobrir els gastos d'accident in itinere i els riscos derivats de les visites de l'alumnat a empreses o altres establiments que s'organitzen en suport al desenrotllament de les accions formatives.  
  
- L'assegurança haurà de cobrir, segons siga el cas, tot el període formatiu i el mòdul de formació pràctica vinculat als certificats de professionalitat.  
- La dita pòlissa haurà de cobrir els danys que en ocasió de l'execució de la formació patisquen els participants, de manera que el SERVEF quedarà exonerat de qualsevol responsabilitat respecte d'això. A este efecte, la responsabilitat civil enfront de tercers es considerarà com a gasto relatiu a l'execució de l'acció formativa.  
- Es podrà optar per subscriure una pòlissa d'assegurances col·lectives, amb les indicacions ja exposades, que cobrisca tot l'alumnat del projecte aprovat.  
- En cap cas, un participant podrà iniciar una acció formativa, ni un mòdul de formació pràctica, sense que s'haja subscrit la pòlissa d'assegurança d'accidents, que haurà de contindre com a mínim les cobertures següents:  
- Defunció per accident.  
- Invalidesa absoluta i permanent per accident.  
- Invalidesa permanent parcial per accident, que serà la que corresponga segons el barem.  
- Assistència sanitària per accident amb cobertura equivalent a la de l'assegurança escolar.  
d) Així mateix, quan es tracte d'accions formatives vinculades a l'obtenció d'un certificat de professionalitat:  
- La planificació didàctica.  
- La programació didàctica de cada mòdul formatiu.  
- La planificació de l'avaluació.  
  
Article 17. Realització del curs  
1. D'acord amb el que preveu l'article 11 de la Llei 3/2000, de 17 d'abril, per la qual es crea el SERVEF, la realització tant de l'activitat objecte de subvenció com del gasto inherent a esta podrà estendre's durant l'exercici següent a aquell en què s'haja atorgat la subvenció, sempre que l'activitat s'inicie l'any de concessió; en conseqüència, els cursos hauran d'iniciar-se durant l'any 2014 i finalitzar abans de l'1 d'octubre de 2015, sense que puguen iniciar-se sense la incorporació de, com a mínim, la mitat de l'alumnat establit en la resolució.  
2. L'horari haurà d'organitzar-se de manera que l'estada de l'alumnat en el centre formatiu oscil·le entre quatre i sis hores diàries, de dilluns a divendres, ininterrompudament, llevat que la Direcció del Servici Territorial de Formació per a l'Ocupació autoritze un altre horari. En cap cas podrà autoritzar-se un horari inferior a 20 ni superior a 40 hores setmanals.   
L'horari del mòdul de PPNL/FCT s'adequarà, en la mesura que siga possible, a les condicions dels centres de treball on es duguen a terme.  
  
3. Si cal disminuir el nombre d'hores del curs, la reducció s'efectuarà per unitats de competència completes quan l'especialitat formativa estiga estructurada en unitats de competència; si l'especialitat té una altra estructura, la reducció s'efectuarà per mòduls complets. No es considerarà impartit el curs la reducció del qual no s'haja efectuat de la manera indicada.  
  
Article 18. Control del desenrotllament del curs  
1. Una vegada iniciada l'acció formativa, l'entitat beneficiària facilitarà el seguiment i control del seu desenrotllament. Per a això, d'acord amb les instruccions que li seran notificades abans de l'inici, aportarà la documentació següent:  
a) Control d'assistència mensual que continga la firma diària de l'alumnat i del professorat assistent.  
b) Justificants d'alta i de baixa.  
Es considerarà que l'alumnat causa alta en una acció formativa quan haja tingut una presència efectiva de, com a mínim, cinc dies lectius.  
  
Quant al règim de baixes i substitucions, caldrà ajustar-se al que preveu l'article 29.2.2  
c) Comunicació d'incidències.  
2. Amb un informe previ de la direcció del servici territorial de formació per a l'ocupació, la persona responsable de la direcció territorial competent en la dita matèria podrà acordar la suspensió cautelar del desenrotllament de l'acció formativa quan:  
a) Esta no estiga en funcionament.  
b) El personal tècnic docent o l'alumnat no estiguen presents en les sessions presencials en el centre formatiu o en els centres de treball on es desenrotlle el mòdul de PPNL/FCT.  
c) El personal docent no responga al perfil assenyalat en cada un dels respectius programes formatius o que haja sigut objecte de valoració.  
d) L'alumnat realitze funcions diferents de la formació o el mòdul de PPNL/FCT.  
e) L'aula, les instal·lacions, el material de consum o els equips i les dotacions no es corresponguen amb els aprovats en la resolució d'homologació o acreditació.   
f) El nombre de l'alumnat assistent a l'acció formativa siga inferior a la mitat de l'establit en la resolució de concessió.  
g) Concórrega qualsevol altra causa greu que afecte el normal desenrotllament de l'acció formativa.  
3. A sol·licitud de l'entitat beneficiària i amb un informe previ del personal tècnic d'enllaç, la Direcció del Servici Territorial de Formació per a l'ocupació podrà autoritzar qualsevol modificació sobrevinguda en les condicions d'impartició de l'acció formativa de caràcter menor: canvis de calendari, horari, professorat, etc.  
  
Article 19. Avaluació de la qualitat de la formació i certificat a l'alumnat  
1. El personal tècnic d'enllaç i l'alumnat avaluaran, per mitjà de l'ompliment de models normalitzats, la qualitat dels cursos de formació professional en què participen. Les entitats beneficiàries facilitaran la dita avaluació i seran informades del seu contingut i resultat.  
2. La direcció territorial competent, prèvia petició telemàtica formulada per les entitats beneficiàries, expedirà el certificat individualitzat d'aprofitament de l'alumnat que haja superat el curs o algun dels seus mòduls, amb detall dels mòduls superats i la seua duració, el mòdul de PPNL/FCT, la seua duració i l'empresa on s'han desenrotllat. Així mateix es consignaran les dades de registre del certificat.  
  
3. Si el curs es correspon totalment o parcialment amb un certificat de professionalitat, s'emetrà, a sol·licitud de l'alumnat, el certificat de professionalitat o l'acreditació parcial acumulable i, si és el cas, el certificat de les unitats formatives que corresponguen. A este efecte, el centre que impartisca l'acció formativa presentarà en la direcció territorial competent, en el termini previst en l'article següent, les actes d'avaluació firmades i la documentació a què es referix l'apartat 1 de l'article 20 de l'Orde ESS/1897/2013, de 10 d'octubre, que contindrà els resultats obtinguts en cada un dels mòduls i, si és el cas, les unitats formatives del certificat, seguint els mètodes i els instruments d'avaluació i el sistema de qualificació i superació de mòduls formatius establit en els articles 18 i 19 de l'esmentada Orde ESS/1897/2013, de conformitat amb allò que disposa l'article 14 del Reial Decret 34/2008, de 18 de gener, pel qual es regulen els certificats de professionalitat.  
  
  
Article 20. Finalització del curs  
En el termini de 15 dies naturals des de la conclusió del curs, l'entitat presentarà:  
a) Una acta que haurà de contindre l'aprofitament de l'alumnat assistent. S'acompanyarà el justificant d'haver sol·licitat telemàticament el certificat individualitzat d'aprofitament, si és el cas.  
b) En el cas d'incloure el mòdul de PPNL/FCT i amb el vistiplau del personal tutor de l'empresa, la relació nominal de l'alumnat participant, amb el detall individualitzat dels dies i les hores d'assistència.  
  
  
CAPÍTOL V  
Del mòdul de pràctiques professionals no laborals o formació en centres de treball (PPNL/FCT)  
  
Article 21. Mòdul de Pràctiques Professionals no Laborals o Formació en Centres de Treball (PPNL/FCT)  
1. En les especialitats relacionades amb certificats de professionalitat emparats en el Reial Decret 34/2008, de 18 de gener, les PPNL/FCT, tenen caràcter modular i tant la seua duració com el seu desenrotllament i les condicions d'impartició estan regulades en el Reial Decret 34/2008, de 18 de gener, pel qual es regulen els certificats de professionalitat, i en l'Orde ESS/1897/2013, de 10 d'octubre, que el desplega, així com en els corresponents reials decrets que regulen cada certificat de professionalitat.  
2. A sol·licitud de l'alumnat interessat, la direcció territorial competent en matèria de Formació Professional per a l'ocupació expedirà el certificat d'exempció per a realitzar este mòdul, de conformitat amb l'article 5bis.4 del Reial Decret 34/2008, i l'article 26.1 de l'Orde ESS/1897/2013, de 10 d'octubre, prèvia presentació de la documentació acreditativa arreplegada en l'apartat 5 de l'article 5bis, del mencionat Reial Decret 34/2008.  
  
Article 22. Requisits del centre de treball  
1. El mòdul de PPNL/FCT, que haurà de proporcionar capacitats que han de ser adquirides en un entorn real de treball, es realitzarà en empreses o centres de treball que complisquen les condicions següents, i no podrà ser realitzada en el mateix centre de formació:  
a) No distar del centre de treball més de 30 quilòmetres del centre formatiu, llevat que se'n justifique la necessitat i siga expressament autoritzada per la Direcció del Servici Territorial de Formació per a l'Ocupació.  
b) Tindre una activitat principal pertanyent a sectors no relacionats amb la formació, llevat que l'acció formativa corresponga a l'àrea professional de Formació i Educació de la família professional «Servicis Socioculturals i a la Comunitat».  
  
  
Article 23. Acord de col·laboració  
1. A l'exclusiu objecte de la realització del mòdul de PPNL/FCT, es precisarà la subscripció d'un acord entre el representant o responsable del centre formatiu i l'empresa o el representant o responsable del centre de treball, segons model normalitzat inclòs en l'aplicació e-sidec.  
  
2. Els acords subscrits es facilitaran amb anterioritat a l'inici del mòdul de PPNL/FCT al personal tècnic d'enllaç, que ho remetrà a la Inspecció Provincial de Treball després de comprovar que complixen tots els requisits.  
  
Article 24. Desenrotllament del mòdul de PPNL/FCT.  
1. Abans de l'inici del mòdul de PPNL/FCT, l'entitat haurà d'aportar l'assignació d'alumnes a empreses o centres de treball i el programa formatiu, que inclourà un pla de seguiment i visites que permeta al personal tècnic d'enllaç comprovar el seu desenrotllament.  
2. El centre de treball/empresa designarà entre personal qualificat un responsable de la tutoria d'empresa per cada cinc participants o fracció, les funcions del qual seran les següents:  
a) Supervisar i recolzar tècnicament l'alumnat en el desenrotllament de les pràctiques.  
b) Distribuir les tasques entre l'alumnat.  
c) Col·laborar en l'avaluació de l'alumnat.  
3. Els continguts formatius, que hauran d'ajustar-se al que establix el reial decret que regula el corresponent certificat de professionalitat, hauran de notificar-se a l'alumnat i als representants legals del personal treballador de les empreses on estiga prevista la seua realització. El desenrotllament del mòdul de PPNL/FCT d'un certificat de professionalitat haurà d'incloure criteris per a l'avaluació, observables i mesurables, i arreplegar, almenys, la informació que s'indica en l'annex VIII de l'Orde ESS/1897/2013, de 10 d'octubre, que desplega el Reial Decret 34/2008, de conformitat amb el que disposa l'article 24.  
  
4. En col·laboració amb el responsable de la tutoria d'empresa, el seguiment i l'avaluació de l'alumnat correspondrà a un professor/a-tutor/a del centre formatiu que haja impartit alguna unitat formativa o mòdul propi de l'especialitat.  
5. Una vegada finalitzat el mòdul de PPNL/FCT, el professor/a-tutor/a emetrà un informe sobre el resultat del pla de seguiment i l'avaluació realitzada, que inclourà una relació dels dies i les hores de dedicació, i serà certificat per l'entitat beneficiària.  
6. Es procurarà que tot l'alumnat realitze simultàniament el mòdul PPNL/FCT.  
7. El centre de treball o l'empresa on es desenrotlle el mòdul de PPNL/FCT i les persones responsables de les seues tutories podran sol·licitar del SERVEF un certificat acreditatiu de la seua col·laboració.  
  
CAPÍTOL VI  
Dels costos subvencionables  
  
Article 25. Costos subvencionables i criteris d'imputació  
1. Els costos subvencionables han de respondre a costos reals, efectivament realitzats, pagats i justificats per mitjà de factures o documents comptables de valor probatori equivalent i que s'hagen realitzat durant el període d'execució de l'actuació.  
2. No es considerarà gasto subvencionable l'IVA o qualsevol altre impost indirecte, quan siga susceptible de recuperació o compensació per l'entitat beneficiària. A estos efectes, quan en les declaracions presentades s'utilitzen regles de prorrata es considerarà que l'entitat ha suportat efectivament com a gasto el percentatge restant de l'última declaració «Resum anual» presentada amb anterioritat a la data de justificació de la subvenció.  
3. En cap cas, el cost d'adquisició dels béns i servicis els gastos dels quals siguen subvencionables, podrà ser superior al valor de mercat.  
  
4. L'entitat beneficiària haurà d'adjuntar a la justificació un informe econòmic en què fonamente que els costos màxims del projecte presentat s'ajusten al valor de mercat relacionat directament amb la formació prevista a impartir. Este informe serà valorat per un equip tècnic de l'òrgan instructor amb la finalitat d'apreciar motivadament si els costos aportats són acords o no als valors de mercat, tal com establix l'article 33 de la LGS.  
5. D'acord amb el que preveu l'Orde TAS/718/2008, per la qual es desplega el Reial Decret 395/2007, de 23 de març, pel qual es regula el subsistema de formació professional per a l'ocupació, en matèria de formació d'oferta i s'establixen les bases reguladores per a la concessió de subvencions destinades al seu finançament, seran finançables els costos següents:  
5.1. Costos directes de l'activitat formativa:  
5.1.1. Retribucions del personal docent:  
a) Impartició de classes: les retribucions del personal docent, intern i extern. S'hi poden incloure salaris, assegurances socials, dietes i gastos de locomoció i, en general, tots els costos imputables al dit personal en l'exercici de les activitats d'impartició.  
b) Preparació de classes, tutoria i avaluació: amb el mateix valor per hora que l'anterior, els costos de preparació de classes, tutoria i avaluació de l'alumnat participant en les accions formatives.  
5.1.2. Gastos de control de la qualitat de la docència: este tipus de gastos només serà elegible si s'ha especificat expressament en el projecte que acompanya a la sol·licitud de l'acció formativa i en els seus mateixos termes. Esta activitat no podrà ser exercida per personal que haja impartit docència en la mateixa acció formativa. Per este subconcepte, s'admetrà com a màxim el 3 % de la subvenció concedida.   
  
Sense que tinga caràcter limitador, es considerarà com a accions de control de la qualitat de la docència les sessions d'autoavaluació per a la millora contínua, l'elaboració de plans de millora, la identificació d'àrees de millora, les enquestes al professorat i a l'alumnat, etc.  
Els costos a què es fa referència en els apartats 5.1.1 i 5.1.2 hauran de presentar-se degudament desglossats per hores dedicades a l'acció a què s'imputen i només s'admetran justificants de pagaments a persones físiques, tant si el servici ha sigut prestat pel personal de la mateixa entitat beneficiària com si s'ha contractat una prestació de servicis professionals amb persones alienes a esta, sense perjuí del que s'ha disposat per a la subcontractació.  
En cas que preste el servici personal propi de l'entitat beneficiària, està haurà de presentar un informe adjunt a la nòmina del personal que indique el total d'hores dedicades a l'acció formativa, així com el preu per hora, de tal manera que el total de l'import de la nòmina incloga el cost de l'acció formativa.  
5.1.3. Gastos d'amortització d'equips didàctics i plataformes tecnològiques. L'amortització serà calculada amb els criteris acceptats en les normes de comptabilitat. Podrà incloure's el lloguer o arrendament financer d'estos, excloent-ne els seus interessos, suportats en el període d'execució de les accions formatives.  
5.1.4. Gastos d'adquisició de mitjans i materials didàctics.  
5.1.5. Gastos en béns consumibles emprats en la realització de les accions formatives, incloent-hi el material de protecció i seguretat.  
  
5.1.6. Els gastos dels tres apartats anteriors hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes; en qualsevol altre cas, s'imputaran per hores d'utilització.  
5.1.7. Gastos de lloguer, arrendament financer, excloent-ne els interessos, o amortització de les aules, tallers i altres superfícies utilitzades per a realitzar l'acció. Els gastos d'amortització es calcularan segons normes de comptabilitat generalment acceptades, aplicant-se el mètode d'amortització segons les taules aprovades pel Reglament de l'Impost de Societats. Estos gastos hauran de presentar-se degudament desglossats per acció formativa i s'imputaran pel període de duració de l'acció i l'espai utilitzat en el cas de locals, o bé persones usuàries en el cas d'equipament.  
5.1.8. Gastos d'assegurances d'accidents dels participants. Estos gastos hauran de presentar-se degudament desglossats per acció formativa i la seua imputació es farà pel nombre de participants.  
5.1.9. Els gastos de publicitat per a l'organització i difusió de les accions formatives, exclusivament quan existisca autorització expressa per a això. Estos gastos hauran de presentar-se degudament desglossats per acció formativa.  
5.2. Costos associats de l'activitat formativa:  
5.2.1. Costos de personal de suport, tant intern com extern, necessaris per a la gestió i execució de l'activitat formativa. Per este concepte seran imputables els gastos que es produïsquen tant en el període d'impartició del curs com en els 30 dies anteriors al seu inici i els 30 dies posteriors a la seua finalització. L'entitat beneficiària aportarà, d'acord amb les instruccions que li seran comunicades abans de l'inici de l'acció formativa, el control d'assistència amb justificants horaris al personal de suport.  
5.2.2. Gastos financers directament relacionats amb l'activitat subvencionada que siguen indispensables per a l'adequada preparació o execució d'esta. No seran subvencionables els interessos deutors dels comptes bancaris.  
5.2.3. Altres costos: llum, aigua, calefacció, missatgeria, correu, neteja i vigilància, i altres costos, no especificats anteriorment, associats a l'execució de l'activitat formativa.  
5.2.4. Els costos associats hauran de ser imputats per l'entitat beneficiària a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura que estos costos corresponguen al període en què efectivament es va realitzar l'activitat.  
La suma dels costos associats no podrà superar el 10 per cent dels costos de l'activitat formativa, excepte accions formatives vinculades directament a la posada en marxa de les especialitats considerades com a accions prioritàries o vinculades a àrees considerades també prioritàries en la pàgina Web del SERVEF, i en este cas podrà ampliar-se este percentatge fins al 15 per cent dels dits costos. Igualment, este percentatge podrà ampliar-se fins al 15 per cent dels dits costos quan l'entitat beneficiària de la subvenció no subcontracte la realització de la dita activitat.  
  
CAPÍTOL VII  
Procediment de justificació i pagament de la subvenció  
  
Article 26. Regles i forma de justificació  
1. La justificació de la subvenció seguirà les regles següents:  
a) En el cas de retribucions al personal docent, es detallaran les dades personals, la titulació, els mòduls impartits, el nombre d'hores i la quantitat abonada en concepte de salari en relació amb les hores d'impartició de les accions formatives, avaluacions i revisions periòdiques de l'alumnat, preparació de classes i tutoria.  
b) S'admetran gastos de persones o entitats vinculades a l'entitat beneficiària. Als dits efectes, es considerarà que hi ha vinculació quan concórrega alguna de les circumstàncies arreplegades en l'article 16.3 del text refós de la Llei de l'impost sobre Societats, aprovat pel Reial Decret Legislatiu 4/2004, de 5 de març. En tot cas, s'aportarà una declaració responsable en què es manifeste la concurrència o no de les dites circumstàncies i, en cas afirmatiu, s'acompanyarà un informe justificatiu del mètode utilitzat per a la determinació del valor normal de mercat, d'acord amb el que preveu el número 4 del mateix article.  
  
c) Als efectes del que preveu l'article 73 del Reial Decret 887/2006, de 21 de juliol, pel qual s'aprova el Reglament de la Llei General de Subvencions (d'ara en avant RLGS), haurà de constar en els justificants originals, independentment de l'obligatorietat de la seua aportació a l'Administració en primera instància, d'acord amb el sistema de justificació aplicable, el número d'expedient, la quantia imputada i el percentatge de cofinançament comunitari, si és el cas. La dita dada serà incorporada per l'entitat beneficiària estampillant l'original del document. Una vegada estampillada, en cas que hagen d'aportar-se, seran vàlides les seues còpies compulsades.  
d) El compte justificatiu haurà de presentar-se en el termini màxim de dos mesos des de la data de finalització de l'acció formativa subvencionada. A més del compte justificatiu, si és el cas, també caldrà aportar la còpia dels contractes que acrediten el compliment del compromís de contractació.  
Transcorregut el dit termini sense que s'haja efectuat la presentació de la dita documentació, el Servici Territorial de Formació per a l'Ocupació corresponent aplicarà el que preveu per a estos casos en el RLGS.  
  
f) La subvenció màxima a percebre per l'entitat no podrà superar, en cap cas, la quantitat que resulte després de l'aplicació de les minoracions corresponents.  
g) No s'acceptaran factures corresponents a exercicis diferents de l'any o anys en què es realitze l'acció formativa.  
h) Els gastos hauran de respondre a la naturalesa de l'activitat subvencionada, i hauran d'haver sigut efectivament pagats amb anterioritat a la finalització del període de justificació.  
i) Els pagaments es justificaran, en tot cas, per mitjà del pertinent comprovant de transferència, assentament bancari o càrrec en compte.  
j) Quan corresponga, s'haurà d'aportar en els mateixos terminis i junt amb la restant documentació justificativa l'última declaració «Resum anual» de l'IVA, model 390, presentada.  
2. En tot cas, els gastos es justificaran presentant un compte justificatiu, d'acord amb el que assenyala l'article 72 del RLGS, a través de l'aplicació e-SIDEC.  
El dit compte justificatiu haurà de contindre la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
b) Una memòria econòmica justificativa del cost de les activitats realitzades, que contindrà la documentació que s'especifica a continuació, així com l'informe econòmic a què fa referència l'article 25.4, i el d'hores de dedicades a què es referix el 88.2.8.6, si és el cas:  
- Una relació classificada dels gastos i inversions de l'activitat, amb indicació de la persona creditora i del document, el seu import, data d'emissió i data de pagament, així com la quantia imputada, si és el cas.  
  
- Les factures o un document de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.  
- Indicació dels criteris de repartiment dels costos incorporats a la relació de gastos mencionada abans, que haurà de contindre prou nivell de detall perquè els corresponents justificants puguen ser considerats vàlids.  
- Una relació detallada d'altres ingressos que hagen finançat l'activitat subvencionada amb indicació del seu import i procedència.  
- Els tres pressupostos que, en aplicació de l'article 31.3 de la LGS, haja d'haver sol·licitat el beneficiari, sense perjuí del que disposa la disposició addicional quinta de la Llei 43/2006, de 29 de desembre, per a la millora del creixement i de l'ocupació.  
- En cas de subcontractació, la justificació de l'acció formativa es realitzarà per mitjà de la facturació de l'entitat subcontractista a l'entitat beneficiària. Esta facturació arreplegarà el cost total dels conceptes subvencionables subcontractats i haurà de descriure l'import imputat en cada un d'eixos conceptes, amb l'excepció que quan es justifiquen gastos de personal (docència, control, selecció, personal directiu i administratiu, etc.), haurà de detallar-se el nom del docent, director, etc., així com les hores dedicades al projecte i el preu per hora que s'establisca. Les factures hauran d'estar pagades.  
- L'entitat beneficiària aportarà els diferents documents justificatius (nòmines, factures, etc.) de l'entitat subcontractista que suporten els gastos declarats en la factura original per cada un dels conceptes declarats, de tal forma que l'òrgan gestor puga cerciorar-se que es complix el que preveu l'article 31.1. LGS, relatiu al fet que en cap cas el cost d'adquisició dels gastos subvencionables podrà ser superior al valor de mercat. D'estos documents haurà d'aportar-se, així mateix, l'acreditació del seu pagament, en suport paper.  
- La carta de pagament de reintegrament en el supòsit de romanents no aplicats, d'acord amb la normativa aplicable. A estos efectes, l'ingrés s'haurà d'efectuar per mitjà d'un xec o transferència bancària al compte número ES63-0317-7952-48-7803949199, el titular del quan és el SERVEF, i identificar el número d'expedient.  
- Identificació del subcompte d'ingressos on es comptabilitza la subvenció concedida. Relació de subcomptes de gastos utilitzats per a la gestió de la subvenció.  
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i gastos pels quals s'efectua la comptabilització de la subvenció.  
3. Sense perjuí del que preveu amb caràcter general la LGS en matèria d'infraccions i sancions, i en particular quant als supòsits en què la conducta puga ser constitutiva de delicte, la falsedat de les dades contingudes en el compte justificatiu de gastos comportarà la pèrdua del dret al cobrament de la subvenció, d'acord amb el que preveu l'article 29.3 d'esta orde.  
Article 27. Pagament de les subvencions  
1. Podrà avançar-se a l'entitat beneficiària fins al 75 % de l'import de l'ajuda concedida, d'acord amb el que preveu l'article 34.4 de la Llei 6/2013, de 26 de desembre, de Pressupostos de la Generalitat per a l'exercici 2014, previ aval bancari a favor del SERVEF, excepte els supòsits d'exempció. Per a això, haurà de disposar d'un compte bancari específic al qual es transferirà l'import de la bestreta. El compte aportat en el document de domiciliació bancària presentat amb la sol·licitud servirà a l'esmentat objecte.  
2. Les bestretes se sol·licitaran en el termini d'un mes des de l'inici efectiu de l'acció formativa, amb el límit del 29 de novembre de 2014. No obstant això, en cas que la resolució de concessió es notifique després del 15 de novembre de 2014, la sol·licitud de bestreta, acompanyada de la comunicació d'inici, es presentarà en el termini de 15 dies naturals a comptar de l'endemà de la notificació i, en tot cas, abans del 20 de desembre de 2014.  
En aquells casos en què s'haja autoritzat una bestreta de l'import concedit, l'entitat beneficiària només podrà cedir el crèdit a un tercer quan ho sol·licite amb anterioritat a la tramitació de l'orde de pagament. Si ho sol·licita amb posterioritat, únicament es podrà tramitar la cessió de crèdit per l'import resultant de la liquidació de l'expedient.  
  
3. La justificació de la bestreta i el pagament de la subvenció es faran efectius al finalitzar l'acció subvencionada, prèvia comprovació del compte justificatiu i posterior proposta de pagament de la direcció territorial competent en matèria de formació professional per a l'ocupació.  
4. Amb caràcter previ al cobrament, l'entitat beneficiària haurà d'acreditar, per mitjà d'una declaració responsable, que es troba al corrent de les seues obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, General de Subvencions.  
5. No s'admetrà la cessió de crèdit parcial com a justificant de pagament.  
  
Article 28. Rendiments financers  
D'acord amb l'article 19.5 de la LGS, els rendiments financers que es generen pels fons lliurats a les entitats beneficiàries no incrementaran l'import de la subvenció concedida per la seua escassa quantia i la dificultat del seu seguiment, control i aplicació a les activitats subvencionades.  
  
CAPÍTOL VIII  
Causes de minoració i reintegrament  
  
Article 29. Causes de minoració o reintegrament de subvencions  
1. Correspondrà la minoració de la subvenció i, si és el cas, el reintegrament total o parcial de la quantitat anticipada quan s'incórrega en algun dels supòsits previstos en l'article 37 de la LGS.  
2. Els incompliments parcials que no afecten les característiques essencials del projecte determinaran la minoració proporcional i, si és el cas, el reintegrament de la subvenció, que es liquidarà seguint les fases següents:   
2.1. Falta d'impartició de la totalitat de les hores lectives aprovades per resolució: determinarà la minoració proporcional de la subvenció concedida.  
2.2. Baixes de l'alumnat: les minoracions per este concepte es realitzaran sobre tots els costos finançables, a excepció dels relatius a la docència i control de qualitat d'esta. En cap cas es minorarà la subvenció per baixes de l'alumnat desempleat com a conseqüència de la seua contractació o inserció laboral.  
Sense perjuí de l'anterior, la diferència numèrica entre l'alumnat establit en la resolució de concessió i l'alumnat que finalitze el curs determinarà la minoració proporcional de la subvenció resultant una vegada realitzada, si és el cas, la minoració per hores, i tenint en compte el següent:  
a) Abans d'aconseguir el 25 per cent de la duració de l'acció formativa, l'entitat podrà incorporar nou alumnat fins a completar el nombre que fixe la resolució de concessió, i substituir les baixes amb noves altes. Quan es tracte d'accions formatives dirigides a l'obtenció de certificats de professionalitat, únicament s'admetrà la substitució, sempre que no s'haja superat el dit percentatge, si es produïx durant els primers cinc dies lectius des de l'inici de l'acció formativa corresponent al certificat de professionalitat. Si es produïxen abandons amb posterioritat, s'admetran desviacions per acció formativa de fins a un 10 % del nombre de participants que les hagen iniciat.  
b) Es considerarà que l'alumnat ha finalitzat l'acció formativa quan haja assistit almenys al 75 % de la seua duració.  
c) No s'efectuarà minoració per la baixa de fins a tres participants de l'alumnat que en el moment de realitzar el mòdul de PPNL/FCT no tinguen preparació suficient, apreciada pel personal tècnic d'enllaç.  
  
2.3. Incompliment del compromís de contractació laboral assumit. S'efectuarà una minoració de manera proporcional al grau d'incompliment de fins al 100 per cent de l'import que resulte després d'aplicar, si és el cas, les minoracions per hores i alumnat.  
2.4. Justificació insuficient dels gastos subvencionats, incloent-hi els corresponents al control de la qualitat de la docència.  
3. Sense perjuí del que preveu la LGS en matèria d'infraccions i sancions administratives, seran causes específiques per a declarar la pèrdua del dret al cobrament de la subvenció concedida i, si és el cas, de reintegrament d'esta:  
a) La falta de comunicació de l'inici de les accions formatives en el termini i la forma previstos en l'orde.  
b) Qualsevol altre motiu que perjudique el fi últim pel qual la subvenció haja sigut concedida.  
c) La falsedat de les dades contingudes en el compte justificatiu de gastos.  
d) Incompliment de les condicions establides per a la subcontractació.  
4. Les quantitats a reintegrar tindran la consideració d'ingressos de dret públic de naturalesa no tributària, i se'ls aplicarà, a l'efecte del càlcul, l'interés legal dels diners en els termes establits en l'article 38 de la LGS.  
  
TÍTOL II  
De les ajudes a l'alumnat desempleat en concepte de transport, beques, manutenció i allotjament  
  
Article 30. Persones beneficiàries i terminis de presentació de sol·licituds  
L'alumnat desempleat que participe en les accions formatives subvencionades a càrrec d'esta convocatòria que haja superat amb èxit els mòdul propis de l'especialitat principal podrà sol·licitar les ajudes establides en este títol, d'acord amb les condicions següents:  
  
- Alumnat desempleat d'accions formatives desenrotllades a l'empara d'esta convocatòria 2014, la data prevista de finalització de les quals, d'acord amb la documentació d'inici de curs que ha de presentar l'entitat, siga anterior a l'1 de novembre de 2014, les sol·licituds es presentaran en el termini d'un mes a comptar de la data d'incorporació de l'alumnat a l'acció formativa.  
Si el dret a l'ajuda pot generar-se amb posterioritat, com a conseqüència de la realització del mòdul de PPNL/FCT, el termini d'un mes es comptarà des de la data d'incorporació de l'alumnat a esta.  
  
- L'alumnat desempleat de les accions formatives desenrotllades a l'empara d'esta convocatòria 2014 la data prevista de finalització de les quals, d'acord amb la documentació d'inici de curs que ha de presentar l'entitat, siga posterior al 31 d'octubre de 2014 o el dret de les quals a l'ajuda puga generar-se després de la dita data com a conseqüència de la realització del mòdul de PPNL/FCT, presentarà les sol·licituds en el termini que determine la convocatòria corresponent al pròxim exercici.  
  
  
Article 31. Quantia de les ajudes  
1. L'alumnat desempleat a què fa referència l'article anterior podrà accedir a les ajudes següents:  
1.1. Ajuda en concepte de transport: si el curs s'impartix en un nucli de població distant almenys sis quilòmetres del nucli de població on, segons la seua demanda d'ocupació, l'alumnat tinga la seua residència, l'ajuda ascendirà a 0,19 euros per quilòmetre, amb un límit de 20 euros per dia realment assistit. La distància es determinarà per mitjà del mapa oficial de carreteres del Ministeri de Foment.  
1.2. Ajuda en concepte de manutenció: Si l'assistència al curs, en horari de matí i vesprada, requerix un desplaçament de com a mínim 50 quilòmetres, l'ajuda ascendirà a 9,70 euros per dia realment assistit.  
1.3. Ajuda en concepte d'allotjament i manutenció: Si l'assistència al curs, en horari de matí i vesprada, requerix un desplaçament de com a mínim 100 quilòmetres, l'ajuda ascendirà a 66,90 euros per dia lectiu.  
  
1.4. Ajuda per discapacitat: L'alumnat amb una discapacitat igual o superior al 33 % tindrà dret així mateix a una ajuda en concepte de beca de 6,40 euros per dia realment assistit.  
2. El dret a les ajudes es generarà indistintament per l'assistència a l'acció formativa en el centre de formació o com a conseqüència de la realització del mòdul de PPNL/FCT.  
3. Les ajudes se subjectaran al règim següent:  
a) L'ajuda en concepte de transport és compatible amb qualsevol altra; no obstant això, quan concórrega amb l'ajuda en concepte d'allotjament i manutenció, l'ajuda serà pels desplaçaments inicial i final.  
  
b) L'ajuda en concepte d'allotjament i manutenció requerirà l'aportació de la factura de l'hostalatge.  
c) Les ajudes en concepte de manutenció i en concepte d'allotjament i manutenció són incompatibles entre si.  
d) L'ajuda per discapacitat és compatible amb qualsevol altra.  
4. La quantia de l'ajuda es determinarà en funció dels dies realment assistits, prèvia verificació que es complixen els requisits establits, a la vista de la documentació justificativa presentada per l'entitat impartidora del curs.  
Així mateix, la situació de l'alumnat en el moment d'incorporar-se a l'acció formativa serà la tinguda en compte per a verificar el compliment dels requisits.  
  
Article 32. Sol·licituds i documentació  
1. La concessió de les ajudes requerirà la presentació per l'alumnat de la sol·licitud en un model normalitzat davant de la direcció territorial competent en matèria de formació professional per a l'ocupació amb caràcter preferent, sense perjuí de poder fer-ho en qualsevol altra forma prevista en l'article 38.4 de la LRJPAC.  
2. Les sol·licituds hauran d'acompanyar-se de la documentació següent:  
a) Document de domiciliació bancària segons un model normalitzat, si no haguera sigut aportat amb anterioritat.  
b) En el supòsit d'alumnat amb discapacitat, certificat de l'òrgan administratiu competent.  
c) Declaració de no estar incurs en cap de les circumstàncies previstes en l'article 34.5, de la Llei 38/2003, de 17 de novembre General de Subvencions.  
  
Article 33. Resolució  
La direcció general competent en matèria de formació professional per a l'ocupació, per delegació de la Direcció General del SERVEF, dictarà la resolució corresponent en el termini de tres mesos a comptar de la finalització del termini de presentació de sol·licituds. Transcorregut el dit termini sense que s'haja dictat i notificat una resolució expressa, s'entendrà desestimada la pretensió per silenci administratiu, sense perjuí que subsistisca l'obligació legal de resoldre sobre la petició formulada.  
  
Article 34. Pèrdua del dret a l'ajuda  
1. Es perdrà el dret a percebre l'ajuda quan s'incomplisquen les obligacions o s'incórrega en alguna de les causes d'exclusió previstes per a l'alumnat.  
2. Si, amb motiu de la seua contractació o inserció laboral acreditada en els termes de l'article 26, l'alumnat causa baixa en les accions formatives que es desenrotllen basant-se en esta convocatòria, persistirà el dret a l'ajuda pels dies realment assistits sempre que concórreguen les altres condicions exigides per la convocatòria.  
  
  
  
DISPOSICIONS ADDICIONALS  
  
Primera  
Estes ajudes es finançaran a càrrec del capítol 4, codi de línia T0933000, del subprograma 322.52, Formació i Qualificació Professional, per un import total de 760.000 euros.  
Per a les ajudes a l'alumnat s'assigna una quantia de 40.000 euros.  
  
Segona  
La Direcció General del SERVEF informarà el Consell Valencià de Formació Professional de les subvencions concedides a l'empara d'esta orde.  
  
Tercera  
En el que no preveu esta orde, seran aplicables el Reial Decret 395/2007, de 23 de març, pel qual es regula el subsistema de formació professional per a l'ocupació; l'Orde TAS/718/2008, de 7 de març, que el desplega en matèria de formació d'oferta i establix les bases reguladores per a la concessió de subvencions públiques destinades al seu finançament; el Reial Decret 34/2008, de 18 de gener, pel qual es regulen els cetificados de professionalitat, i l'Orde ESS/1897/2013, de 10 d'octubre, que el desplega; la LGS; el RLGS, i el text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat, en tot el que no s'opose a les anteriors.  
  
Quarta  
1. Les ajudes a la formació regulades en esta orde són compatibles amb el mercat comú en aplicació de l'article 107.1 del Tractat de Funcionament de la Unió Europea i queden dispensades de l'obligació de notificació establida en l'article 108.3 del Tractat, i també de comunicació, d'acord amb el que preveu l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
2. Les empreses i associacions empresarials beneficiàries s'acullen al règim de minimis establit en el Reglament (UE) 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE de data 24 de desembre de 2013. L'esmentat reglament s'aplicarà a les ajudes concedides a les empreses de tots els sectors, a excepció de:  
a) Les ajudes concedides a les empreses que operen en els sectors de la pesca i l'aqüicultura, regulats pel Reglament (CE) núm. 104/2000 del Consell (1);  
b) Les ajudes concedides a les empreses dedicades a la producció primària de productes agrícoles;  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
- Quan l'import de l'ajuda es determine en funció del preu o de la quantitat de productes d'este tipus adquirits a productors primaris o comercialitzats per les empreses interessades.  
- Quan l'ajuda estiga supeditada al fet que una part o la totalitat d'esta ajuda es repercutisca als productors primaris.  
d) les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents vinculats a l'activitat exportadora;  
  
e) les ajudes condicionades a la utilització de productes nacionals en compte d'importats.  
D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera, l'import màxim aplicable serà de 100.000 euros.   
  
  
  
DISPOSICIONS FINALS  
  
Primera  
Es faculta la Direcció General del SERVEF per a dictar les instruccions i adoptar les mesures que considere oportunes per a l'execució i aplicació d'esta orde, així com per a modificar els terminis i termes establits en esta, quan concórreguen circumstàncies degudament motivades que ho aconsellen. Així mateix se la faculta perquè puga, mitjançant una resolució i sense necessitat d'obrir un nou termini de presentació de sol·licituds, incrementar les dotacions econòmiques inicialment previstes i redistribuir els crèdits entre convocatòries a càrrec dels crèdits pressupostaris de la mateixa línia de subvenció, quan no s'hagen presentat sol·licituds o s'hagen resolt les presentades per un import inferior al crèdit previst inicialment en estes.  
  
  
Segona  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
Contra este acte, que esgota la via administrativa, podran les persones interessades interposar un recurs contenciós administratiu en el termini de dos mesos comptats des de l'endemà de la seua publicació, davant de la sala contenciosa administrativa del Tribunal Superior de Justícia de la Comunitat Valenciana, d'acord amb els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este òrgan en el termini d'un mes computat en els termes ja mencionats, d'acord amb els articles 116 i 117 de la LRJPAC, sense perjuí de la interposició de qualsevol altre recurs que estimen pertinent.  
  
València, 14 de maig de 2014  
  
El conseller d'Economia, Indústria, Turisme i Ocupació,  
Máximo Buch Torralva  
  
  
  
ANNEX I  
Condicions a verificar en la fase d'instrucció  
  
El personal del Servici Territorial de Formació per a l'Ocupació, comprovarà:  
PS Documentació presentada en termini. Així mateix comprovaran que la dita documentació és correcta o, si és el cas, que ha sigut completada o han sigut esmenats els possibles defectes.  
NJ L'entitat complix els requisits exigits en esta orde per a ser beneficiària.  
AR L'entitat complix els requisits exigits en la LGS per a ser beneficiària de la subvenció sol·licitada.  
NA Nombre d'alumnat sol·licitat. El nombre d'alumnat sol·licitat per l'entitat s'adequa al que exigix l'orde, així com al que establix l'homologació de l'aula a utilitzar.  
EH Especialitat homologada. L'entitat es troba acreditada o homologada per a l'especialitat formativa sol·licitada, i si és el cas, l'especialitat complementària corresponent, abans de la finalització dels terminis establits en esta orde.  
PD Personal docent. El personal docent proposat complix els requisits mínims exigits pel programa de l'especialitat respecte del nivell acadèmic o la titulació i, a més, posseïx una formació metodològica de 100 hores com a mínim. En el cas de formació certificable, haurà de complir els requisits exigits en l'article 13 del RD 34/2008 de 18 de gener, així com els específics del corresponent certificat, si és el cas.  
CC Compromís de contractació. Comprovació que l'entitat assumix un compromís de contractació, almenys, d'un 60 % de l'alumnat desempleat que superen amb èxit els mòduls propis de l'especialitat principal del curs.  
EC Especialitat complementària FCO003. En el projecte formatiu està inclosa l'especialitat complementària FCO003, «inserció laboral, sensibilització mediambiental i en igualtat de gènere» quan s'impartisca la totalitat del programa formatiu, o si s'impartix parcialment, quan la duració prevista siga igual o superior a 250 hores lectives. El còmput total d'hores de l'acció formativa es realitzarà tenint en compte les 10 hores corresponents a l'especialitat complementària.  
  
MN MINIMIS Es comprovarà que la quantia de la subvenció sol·licitada no supera els límits establits en el Reglament (UE) 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE de data 24 de desembre de 2013, sobre ajudes de minimis durant qualsevol període de tres exercicis fiscals, d'acord amb el que establix l'article 8.1,h la disposició addicional quarta de la present orde.